Ses sterf in Vrystaat-ongelukDie ongeluk Sondag 5 Maart 2017 op die N8 tussen Thaba ‘Nchu en Botshabelo (Foto: @TrafficSA, Twitter) Ses persone is Sondag in die vroeë oggendure dood op die N8 tussen Thaba ‘Nchu en Botshabelo in die Vrystaat in ŉ ongeluk waar vyf motors betrokke was. Simon Zwane, woordvoerder van die Padverkeersbestuurskorporasie, het gesê twee motors het mekaar aanvanklik reg van voor getref en vyf persone is dood. “Dit het ŉ reeks gebeure tot gevolg gehad waar drie ander voertuie op dieselfde toneel ook in ŉ botsing betrokke was. Die derde voertuig het deur die toneel gebars en met wrakstukke gebots. Die vierde motor het stadiger gery om die toneel te vermy, maar die vyfde motor kon nie stilhou nie en het agterin die motor vasgery en nog ŉ persoon het gesterf,” het Zwane bygevoeg. Hy het gesê die Padverkeersbestuurskorporasie en die SAPD ondersoek die oorsaak van die ongeluk. “Die ongeluk werp egter die lig op die gevare daarvan om in die vroeë oggendure te ry. ŉ Analise van motorongelukke het gewys dat dit gewoonlik tussen middernag en die vroeë oggendure plaasvind,” het Zwane bygevoeg. “Naweke is veral gevaarlik, aangesien meeste ongelukkig op Vrydag, Saterdag, Sondag en Maandag plaasvind.”